|  |  |
| --- | --- |
| Numri i lëndës: | 2023:262776 |
| Datë: | 15.02.2024 |
| Numri i dokumentit: | 05331426 |

**P.nr.3751/23**

**NË EMËR TË POPULLIT**

**GJYKATA THEMELORE NË PRISHTINË - DEPARTAMENTI I PËRGJITHSHËM, DIVIZIONI PENAL,** gjyqtarja e vetme gjykuese Anita Krasniqi Prenaj, me sekretaren juridike Fexhrie Tashevci, në lëndën penale kundër të akuzuarit **K. K.**, për shkak të veprës penale- Kanosja nga neni 181 par 1 të KPRK-së, duke vendosur lidhur me kërkesën e Prokurorisë Themelore në Prishtinë PP.II.nr.3812/23 të dt. 29.11.2023, për dhënien e urdhrit ndëshkimor më datë 14.02.2024, mori këtë:

**A K T GJ Y K I M**

**PRANOHET** kërkesa e Prokurorisë Themelore në Prishtinë **-** Departamenti i Përgjithshëm, PP.II.nr 3812/23 të dt. 29.11.2023., gjykata jep këtë:

**URDHËR NDËSHKIMOR**

**I akuzuari:**

**K. K.**,nga babai Xh. , i lindur me dt. ... në P... Rr. T... bll. ... kati nr. nr...., me numër personal ..., shqiptar - Shtetas i Republikës së Kosovës.

**ËSHTË FAJTOR**

**Sepse:**

Më dt. 12.05.2023, rreth orës 23:46, në Rrugën ” U... H...” në P... i dëmtuari V. H. ka pranuar një mesazh në rrjetin social facebook nga një person me adrësë A.K. duke i shkruar të dëmtuarit jem shokët e K. edhe një herë vepron qat veprim që je tu e ba flaka ka met hi ki kujdes në moral të njerzëve ku pas këtij mesazhi ka qëndruar pandehuri K. K. i cili me qëllim të shkaktimit të frikësimit dhe ankthit e ka kanosur seriozisht të dëmtuarin duke shkaktuar ndjenjën e ankthit dhe frikës..

**Me këtë ka kryer veprën penale Kanosja nga neni 181 par 1 të KPRK-së,**

Andaj gjykata-konform dispozitave të neneve 4, 38, 43, 69 të KPRK-së, si dhe nenit 364 e 495 të KPPRK-së, i shqipton:

**DËNIM ME GJOBË**

I akuzuari **K. K.** dënohet me gjobë në shumë prej 300 **€ (treqind euro)**, të cilin mund ta paguaj me dy (2) këste, në afatin ligjor nga dita e plotfuqishmërisë së këtij aktgjykimi.

Nëse personi i dënuar nuk dëshiron ose nuk mund të paguaj gjobën, gjykata do t’ia zëvendësoj dënimin me gjobë në dënim me burgim, duke ia llogaritur 1 (një) ditë burgim, me 20 € të gjobës.

Obligohet që të paguaj shpenzimet e procedurës penale dhe atë në emër të paushallit gjyqësor shumën prej 30 €, dhe në emër të kompensimit të viktimave të krimit shumën prej 20 €, të gjitha në afat prej 15 ditësh nga dita e plotfuqishmërisë së këtij aktgjykimi.

Pala e dëmtuar, për realizimin e kërkesës pasurore-juridike udhëzohet në kontest të rregullt civil.

**A r s y e t i m**

Prokuroria Themelore në Prishtinë **-** Departamenti i përgjithshëm, ka paraqitur aktakuzën, PP.II.nr 3812/23 të dt. 29.11.2023., kundër të pandehurit **K. K.** për shkak të veprës penale –Kanosje nga neni 181 par 1 të KPRK-së

Gjyqtarja e çështjes me rastin e shqyrtimit paraprak të çështjes, konform nenit 493 të KPPK-së, gjeti se janë plotësuar kushtet nga neni 495 të KPPK-së, dhe pranoi kërkesën për dhënien e urdhrit ndëshkimor si në dispozitiv të këtij aktgjykimi.

Kjo gjykatë konsideron se nga provat e bashkangjitura në shkresat e lëndës, siç janë: deklarata e të dëmtuarit, deshmitarit dhe deklarata e të pandehurit dhanë në polici me dt. 16.05. 2023 dhe nga foto dokumentacioni në shkresat të lëndës, vërtetohet se ekziston dyshimi i bazuar mirë se i akuzuari e ka kryer veprën penale për të cilën akuzohet.

Vendimi mbi shpenzimet e procedurës penale për paushallin gjyqësor u morë në kuptim të nenit 449 par. 1 dhe par. 2 pika 2.6 të KPPK-së.

Vendimi mbi obligimin e të akuzuarit që t’i paguajë shpenzimet në emër të viktimave u morë konform nenit 39 par.3 pika 3.1 të Ligjit për kompensimin e viktimave të krimit.

Vendimi mbi udhëzimin e palës së dëmtuar për realizimin e kërkesës pasurore juridike në kontest civil është marrë në bazë të nenit 462 par. 2 të KPPK-së.

Nga sa u tha më lartë në bazë të neneve 364 dhe 495 të KPPK, u vendos si në dispozitiv të këtij aktgjykimi.

**GJYKATA THEMELORE NË PRISHTINË**

**P.nr.3751/23 të dt. 14.02.2024**

***Sekretarja juridike Gjyqtaja e çështjes***

***Fexhrie Tashevci Anita Krasniqi Prenaj***

**KËSHILLA JURIDIKE:**

Kundër këtij aktgjykimi – urdhri ndëshkimor, i pandehuri apo mbrojtësi i tij mund të paraqesin kundërshtim në afatin prej 8 ditësh, nga dita e pranimit të tij, në këtë gjykatë.